KIRJALLINEN KYSYMYS E-1530/02 esittäjä(t): Jorge Hernández Mollar (PPE-DE) komissiolle. Fysiikan opintojen edistäminen nuorten keskuudessa.



Virallinen lehti nro 301 E , 05/12/2002 s. 0170 - 0171



KIRJALLINEN KYSYMYS E-1530/02 esittäjä(t): Jorge Hernández Mollar (PPE-DE) komissiolle (3. kesäkuuta 2002) Aihe: Fysiikan opintojen edistäminen nuorten keskuudessa Tiedeaineiden opiskelijoiden lukumäärän lasku on hälyttävä, eikä yhteiskunta tunnu tajuavan ongelman vakavuutta. Miksi yhä harvempi opiskelija valitsee oppiaineekseen fysiikan ja matematiikan? Vähäinen kiinnostus fysiikan opintojen harjoittamiseen on erityisen silmiinpistävä ongelma, koska se on yleinen käytännöllisesti katsoen kaikissa Euroopan unionin maissa. Tämän takia asiantuntijat ovat yhtä mieltä siitä, että on toteutettava jäsenvaltioiden yhteinen tutkimus, joka voisi toimi pohjana ratkaisuille pyrittäessä lisäämään EU:n jäsenvaltioissa nykyään havaittavaa fysiikan opintoihin liittyvää vähäistä mielenkiintoa. Voiko komissio ilmoittaa, katsooko se pystyvänsä edistämään kaikissa Euroopan unionin jäsenvaltioissa laajamittaisia toimenpiteitä ja ohjelmia, joilla motivoitaisiin koululaisia ja opiskelijoita opiskelemaan fysiikkaa ja joilla helpotettaisiin vakavaa tilannetta, jonka yhä vähenevä oppiaineen opiskelu aiheuttaa kaikissa yhteisön talouksissa? Viviane Redingin komission puolesta antama vastaus (31. heinäkuuta 2002) Koulutuksesta ja tutkimuksesta vastaavat ministerit pitivät maaliskuussa 2001 Uppsalassa epävirallisen kokouksen, jossa käsiteltiin luonnontieteisiin kohdistuvan kiinnostuksen vähenemistä Euroopassa. Kokouksessa oltiin pitkälti yksimielisiä siitä, että on tarpeen motivoida nuoria ja erityisesti tyttöjä opiskelemaan luonnontieteitä ja hakeutumaan kyseisille aloille. Nuorten motivoiminen on tärkeää luonnontieteiden suosion kannalta, ja lapsena muotoutunut käsitys luonnontieteistä ratkaisee pitkälti, hakeutuvatko nuoret kyseisille aloille. Helmikuussa 2001 kokoontunut koulutusneuvosto antoi ensimmäisen kerran EU:n historiassa selvityksen(1) koulutusjärjestelmien konkreettisista tulevaisuuden tavoitteista, joihin pyritään vuoteen 2010 mennessä. Tukholmassa 23.24. maaliskuuta 2001 kokoontunut Eurooppa-neuvosto totesi, että matematiikka, luonnontieteet ja teknologia muodostavat yhden ensisijaisen tärkeän alan. Osana avointa koordinointimenetelmää on perustettu kaikkien jäsenvaltioiden edustajista koostuva asiantuntijaryhmä, joka pyrkii lisäämään rekrytointia luonnontieteen ja teknologian aloilla. Ryhmä käyttää työssään apuvälineinä muun muassa indikaattoreita ja vertailuanalyysejä. Fysiikka on luonnollisesti yksi tähän tavoitteeseen liittyvistä luonnontieteistä. Erityishuomiota kiinnitetään keinoihin, joilla voidaan kannustaa nuoria opiskelemaan luonnontieteitä ja teknologiaa sekä varmistaa pysyvästi, että näihin aineisiin palkataan päteviä opettajia. Asiantuntijaryhmä julkaisee ensimmäisen raporttinsa loppuvuodesta 2002. Kirjallisessa kysymyksessä mainittu asiantuntijanäkemys esitetään eräässä Espanjan puheenjohtajuuskaudellaan teettämässä tutkimuksessa. Komissio aikoo tutustua kyseiseen tutkimukseen muiden tutkimusten ohella ja toimittaa sen asiantuntijaryhmän tarkasteltavaksi. Tutkimuspolitiikassa on tuettu aloitteita tutkimuksen ja teknologisen kehittämisen viidennessä puiteohjelmassa, jotta saataisiin nuoret innostumaan luonnontieteistä. Erityisesti Physics on Stage -hankkeessa (jota komissio tuki vuonna 2001 järjestetyn tieteen ja teknologian eurooppalaisen teemaviikon yhteydessä) käsiteltiin fysiikan kiinnostavuutta ja opetusta. Tutkimuksen ja teknologisen kehittämisen kuudennessa puiteohjelmassa ja komission joulukuussa 2001 hyväksymässä tiedettä ja yhteiskuntaa koskevassa toimintasuunnitelmassa(2) esitetään toimia, joilla edistetään nuoria innostavaa luonnontieteiden opetusta, sekä toimi, jossa määritellään yksityiskohtaisesti luonnontieteellisen koulutuksen tarpeet Euroopassa. On kuitenkin todettava, että nuorten innostaminen fysiikanopiskeluun kuuluu pikemminkin jäsenvaltioiden kuin Euroopan yhteisön toimivaltaan. (1) Neuvoston (koulutus) selvitys Eurooppa-neuvostolle: Koulutusjärjestelmien konkreettiset tulevaisuuden tavoitteet, asiakirja nro 5980/01 EDUC 18, 14. helmikuuta 2001. (2) KOM(2001) 714 lopullinen.